**Prijímacie konanie na stredné školy pre školský rok 2024/2025**

**Prihláška na strednú školu**

Uchádzač alebo zákonný zástupca podáva **jednu prihlášku** na vzdelávanie riaditeľovi strednej školy **do 20.3.2024**. V prihláške uvedie najviac dva odbory vzdelávania. Hodnotenie žiaka uvedené v prihláške na vzdelávanie potvrdzuje základná škola (§ 63 ods. 1 až 3).

Nové tlačivo prihlášky ID 056 MŠVVaŠ SR / od 01. 9. 2023 je zverejnené v časti Knižnica vzorov pedagogickej dokumentácie a dokladov <https://edicnyportal.iedu.sk/Forms/Show/5479>

Prihlášku možno podať:

1. elektronicky (musí byť overená riaditeľom ZŠ) prostredníctvom EduPage resp. portálu MŠVVaŠ SR Elektronické prihlášky na vzdelávanie https://prihlaska.iedu.sk alebo
2. v listinnej podobe (poštou alebo osobne, musí byť potvrdená riaditeľom ZŠ) s podpismi uchádzača a oboch zákonných zástupcov (§ 144a).

**Rozhodovanie o prijatí/neprijatí žiaka na strednú školu**

Riaditeľ SŠ odošle rozhodnutie o prijatí žiaka bez prijímacej skúšky najneskôr 7 dní pred termínom konania prijímacích skúšok (§ 65 ods. 8). Najneskôr 25. apríla 2024 - len pre odbory, v ktorých sa nevyžaduje overenie špeciálnych schopností, zručností a nadania, najskôr po zverejnení výsledkov T9 NIVaM-om.

**Zoznam uchádzačov podľa výsledkov prijímacieho konania v prvom a druhom termíne škola zverejní na výveske školy a webovom sídle školy do 17.5.2024.**

Zoznam uchádzačov obsahuje poradie s ich číselným kódom zoradených podľa celkového počtu bodov a informáciu, či vykonal skúšku úspešne alebo neúspešne, či bol prijatý alebo neprijatý a nenaplnený počet miest (§ 68 ods. 1). Na začiatku výsledkovej listiny sú uvedení uchádzači prijatí bez prijímacích skúšok.

**Informácia o prijatí uchádzača uvedená vo výsledkovej listine sa považuje za rozhodnutie o prijatí a deň zverejnenia zoznamu sa považuje za deň doručenia rozhodnutia o prijatí (§ 68 ods. 2).**

**Škola odošle neprijatým uchádzačom rozhodnutie o neprijatí v čase od 3.5. do 17.5.2024.**

Ak bol uchádzač prijatý na vzdelávanie v strednej škole, uchádzač alebo jeho zákonný zástupca **písomne** (na tlačive školy), **potvrdí prijatie na vzdelávanie najneskôr do troch pracovných dní od určeného termínu – najneskôr do 22. mája 2024**, ostatné rozhodnutia o prijatí, ktoré sa vzťahujú na školy a odbory vzdelávania uvedené v prihláške na vzdelávanie, strácajú platnosť (§ 68 ods. 3).

Po doručení písomného potvrdenia (o nastúpení žiaka) riaditeľ strednej školy **vyhotoví rozhodnutie o prijatí** a odošle ho uchádzačovi **do piatich pracovných dní** **od doručenia písomného potvrdenia** (§ 68 ods. 3).

**Potvrdenie o NENASTÚPENÍ žiaka na štúdium zasiela zákonný zástupca na ostatné stredné školy, na ktorých uchádzač konal prijímacie skúšky, ale už nemá záujem o štúdium.**

**Odvolacie konanie**

Odvolacie konanie proti rozhodnutiu riaditeľa strednej školy o neprijatí sa môže uchádzač alebo zákonný zástupca neplnoletého odvolať **v lehote do piatich dní** **odo dňa doručenia rozhodnutia** (§ 68 ods. 4).

Ak bude uchádzač prijatý na strednú školu na základe odvolania, zákonný zástupca **bezodkladne oznámi** riaditeľovi strednej školy, na ktorej pôvodne potvrdil nastúpenie na štúdium do odboru vzdelávania, zrušenie tohto potvrdenia.